Diari Oficial de la Generalitat Valenciana


Sumari del DOGV 6253, del 26-04-2010 (2010/4070)

Bases particulars per a la selecció i adjudicació del PAI UE A-14.2 i A-16.5.
-----------------------------------------------------------------------------

### Dades del document

Número de DOGV
:   6253

Data del DOGV
:   26-04-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/4070


Data del document
:   11-03-2010

Organisme emissor
:   Ajuntament de Borriana

Tipus de document
:   Anunci

Descriptors 

:   * Borriana
    * pla d'urbanisme
    * administració local

Bases particulars per a la selecció i adjudicació del PAI UE A-14.2 i A-16.5. [2010/4070]  
El Ple de l'Ajuntament, en sessió ordinària de data 4 de març de 2010, va adoptar acord amb la següent part dispositiva:  
Primer. Deixar sense efecte l'Acord Plenari de 5 de juny de 2008, pel qual es van aprovar les bases particulars del concurs de selecció i adjudicació del Programa d'Actuació Integrada per al Desenvolupament de l'Àmbit de les Unitats d'Execució A-14.2 i A-16.5 de Sòl Urbà Residencial del vigent Pla General d'Ordenació Urbana de Borriana, redactades pels tècnics municipals en data 28 de maig de 2008.  
Segon. Iniciar el procediment per a la gestió indirecta del Programa per al Desenvolupament de les Unitats d'Execució A-14.2 i A-16.5 redelimitades de sòl urbà residencial del Pla General de Borriana, i de l'àmbit corresponent a les parcel·les afectades per l'obtenció i urbanització del viari de connexió amb el carrer de la Llosa.  
Tercer. Aprovar i publicar en el Diari Oficial de la Comunitat Valenciana les bases particulars per les quals es regirà el concurs de selecció i adjudicació de l'esmentat programa, redactades pels tècnics municipals en data 17 de febrer de 2010, fent constar que les bases generals que regularan el procediment són les aprovades per l'Acord del Ple d'aquest Ajuntament, de 5 de febrer de 2009 (BOP de Castelló núm. 24, de 24 de febrer de 2009).  
La publicació de l'anunci de les presents bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències a què es refereix l'article 101.2 de la Llei Urbanística Valenciana, segons preveu el 289 del Reglament d'Ordenació i Gestió Territorial i Urbanística. La suspensió de llicències implicarà, així mateix, la dels acords aprovatoris de nous programes en el mateix àmbit.  
Quart. Ordenar la publicació de l'anunci del concurs de selecció i adjudicació del Programa per al Desenvolupament de les Unitats d'Execució A-14.2 i A-16.5 redelimitades de sòl urbà residencial del Pla General de Borriana, i de l'àmbit corresponent a les parcel·les afectades per l'obtenció i urbanització del viari de connexió amb el carrer de la Llosa, al tauler d'anuncis de l'Ajuntament, en el Diari Oficial de la Unió Europea en primer lloc i en el Diari Oficial de la Comunitat Valenciana, amb els continguts previstos en l'article 132 LUV i 291 ROGTU.   
Cinqué. Remetre, en suport digital, a la Conselleria de Medi Ambient, Aigua, Urbanisme i Habitatge, còpia completa i diligenciada de les bases particulars que regiran el present concurs de programació, en compliment del que preveu l'article 328.1.b del Decret 67/2006, de 19 de maig.  
Sisé. Contra la present resolució, que posa fi a la via administrativa, es podrà interposar un recurs potestatiu de reposició davant del Ple d'aquest Ajuntament en el termini d'un mes a partir de l'endemà de la publicació, o, en el termini de dos mesos des de l'esmentada publicació, un recurs contenciós administratiu davant de la sala d'aquesta jurisdicció del Tribunal Superior de Justícia de la Comunitat Valenciana, de conformitat amb el que disposa l'article 116.1 de la Llei 30/1992, de 26 de novembre, i els articles 8 i 46 de la Llei 29/1998, de 13 de juliol».  
A continuació es transcriu el text complet de les bases particulars per les quals es regirà el concurs de selecció i adjudicació del Programa d'Actuació Integrada per al Desenvolupament de l'Àmbit de les Unitats d'Execució A-14.2 I A-16.5 redelimitades del Pla General d'Ordenació Urbana de Borriana.  
I. Objecte i àmbit  
Aquestes bases particulars tenen com a objecte regular les condicions de caràcter tècnic, jurídic, econòmic i administratiu, per les quals es regirà el concurs de selecció i adjudicació d'una proposta per al desplegament i execució del Programa d'Actuació Integrada de les Unitats d'Execució Redelimitades A-14.2 i A-16.5, limitades, al nord, per la unitat d'execució A-13; al sud, sòl urbà consolidat i UE A-17; a l'est, unitat d'execució A-14 (resta) i UE A 34; i a l'oest, sòl urbà consolidat.   
La delimitació descrita es troba definida en el plànol adjunt, a partir dels plànols de la sèrie D del Pla General vigent.  
No cal la redelimitació de l'àmbit de l'actuació. Únicament es permetran ajustos derivats de l'aplicació de l'article 28 i següents de la Llei 16/2005, de 30 de desembre, de la Generalitat, Urbanística Valenciana (àrees semiconsolidades) i per a satisfer les condicions d'enllaç o connexió, que justificadament es requerisquen.  
II. Règim jurídic  
(Art. 286.1.d del Reglament d'Ordenació i Gestió Territorial i Urbanística)  
El programa d'actuació integrada que se seleccione tindrà naturalesa normativa, en els termes arreplegats en l'article 39 de la Llei 16/2005, de 30 de desembre, de la Generalitat, Urbanística Valenciana (LUV, d'ara endavant).  
L'urbanitzador que se seleccione tindrà naturalesa de contractista d'un contracte administratiu especial, en els termes arreplegats en la legislació de contractes de les administracions públiques.  
En tot el que no es preveu en les presents bases particulars, seran aplicables la Llei 16/2005, de 30 de desembre, de la Generalitat, Urbanística Valenciana (LUV), el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat (ROGTU), i les bases generals de programació, que són les publicades com a annex II de l'esmentat Decret 67/2006, de 19 de maig.  
Seran aplicables supletòriament les disposicions contingudes en la legislació reguladora de la contractació administrativa.  
III. Ordenació urbanística vigent  
(Art. 131.2.a de la Llei Urbanística Valenciana)  
El Pla General d'Ordenació Urbana de Borriana classifica els àmbits de les unitats d'execució redelimitades A-14.2 i A-16.5 en la seua totalitat com a sòl urbà, d'ús residencial, definit i ordenat en el vigent Pla General d'Ordenació Urbana de Borriana.  
S'acompanyen les fitxes de planejament corresponents:  
Unitat d'execució en sòl urbà A-14.2  
Superfície total. 9307,24 (m²s)  
Superfície edificable (JSV 5286,65 (m²s)  
Equipaments (m²)   
EL.1 (m²s)  
RV. 1380,59 (m²s)  
Aprofitament tipus. 0,681 (m²tEDC/m²s)  
Unitat d'execució en sòl urbà A-16.5   
Superfície total. 4206,77 (m²s)  
Superfície edificable (UFA) 3067,43 (m²s)  
Equipaments (m²)   
EL.1 (m²s)  
RV. 1139,34 (m²s)  
Aprofitament tipus. 0,647 (m²tEDC/m²s)  
- L'aprofitament que s'indica es correspon amb el que s'ha establit en les fitxes de característiques de les unitats d'execució A-14 i A-16 del PGOU, respectivament.  
- Coeficient d'homogeneïtzació: 1,30 m²tEDC/m²tUFA   
- Coeficient d'edificabilitat UFA: 0,60 m²tUFA/m²S  
IV. Memòria de necessitats i objectius del programa d'actuació integrada  
(Art. 131.2.b i art. 124 de la Llei Urbanística Valenciana)  
1. Memòria de necessitats:  
L'àmbit que cal desenvolupar està classificat com a sòl urbà residencial en el vigent PGOU de Borriana. Es persegueix completar la urbanització d'aquesta zona de sòl urbà de platja i integrar-la efectivament amb l'entorn urbanitzat, i aconsegui així un desenvolupament urbà harmònic, que signifique una oferta de sòl residencial d'alta qualitat, aprofitant al màxim les condicions naturals i d'accessibilitat del territori.  
2. Objectius de la programació:   
El programa haurà de contenir les previsions necessàries per a complir els objectius mínims fixats en l'article 124 LUV, en concret:  
a) Gestionar la transformació jurídica de les finques afectades pel programa.   
b) Urbanitzar completament l'àmbit que constitueix l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa (definint-se, de manera general, aquelles obres necessàries per a garantir els serveis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents, per a la qual cosa l'urbanitzador ha de:  
. Aportar informes de les administracions sectorials les competències de les quals resulten afectades per l'actuació.  
. Presentar, si escau, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
. Incloure en el projecte d'urbanització la construcció de les següents obres complementàries que foren necessàries: Desviacions o substitució de séquies, en coordinació amb el Sindicat de Regs; urbanització dels trams viaris de connexió en l'entorn del carrer de la Llosa de la Plana, que enllaça el viari del PAI amb la zona urbana consolidada; Connexió fins al punt que fixe la companyia subministradora d'energia elèctrica i en les condicions que establisca. Els costos d'aquestes actuacions de connexió i integració s'inclouran dins del pressupost de l'obra urbanitzadora, a l'empara del que estableix l'article 303.j del ROGTU.  
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
e) Obtenir els sòls dotacionals públics de l'àmbit de l'actuació a favor d'aquest Ajuntament gratuïtament. A aquests efectes:   
. L'urbanitzador, una vegada inscrit el projecte de reparcel·lació en el Registre de la Propietat, traslladarà al Negociat d'Ordenació del Territori i Urbanisme de l'Ajuntament de Borriana el corresponent certificat acreditatiu d'això.  
. L'urbanitzador, abans de fer un oferiment formal a aquest ajuntament de les obres d'urbanització, haurà d'haver remés totes els certificats d'obres, les factures emeses per l'empresari constructor i la documentació que en justifique el pagament efectiu.  
· Els transformadors d'energia elèctrica es consideraran equipament públic de titularitat privada i es lliuraran a la companyia subministradora. Tant el sòl necessari per a la seua implantació com el cost d'aquesta haurà de ser assumit per tots els propietaris afectats.  
f) Obtenir, si escau, l'aprofitament que legalment corresponga amb destinació al patrimoni públic del sòl a favor de l'Ajuntament de Borriana, lliure de càrregues d'urbanització.  
g) Ordenar el repartiment equitatiu de les càrregues i dels beneficis de l'actuació entre els afectats. Les càrregues corresponents als vials d'enllaç de l'entorn del carrer de la Llosa de la Plana es repercutiran directament a les propietats limítrofes afectades, al marge dels propis del PAI. L'urbanitzador gestionarà l'aplicació i el repartiment d'aquestes càrregues de vials aliens al PAI, i els inclourà en l'àmbit de la reparcel·lació a aquests efectes.  
h) S'estableix el termini de dos anys, comptadors a partir de la recepció municipal de les obres d'urbanització, per a edificar els solars resultants de l'actuació urbanitzadora adjudicats a l'urbanitzador. No obstant això, en l'acord de recepció definitiva de les obres d'urbanització i de forma expressament justificada, es podrà ampliar l'esmentat termini a quatre anys, i es determinarà la seqüència i prioritat d'execució, en dues fases bianuals, de conformitat amb la possibilitat prevista en l'article 125.6 LUV i 495 ROGTU.  
V. Paràmetres urbanístics Fitxa de gestió.  
(Art. 131.2.c de la Llei Urbanística Valenciana)  
Per al desenvolupament de l'àmbit de la unitat d'execució hauran de tenir-se en compte les següents prescripcions:  
Seqüència lògica de desenvolupament de l'actuació: El conjunt de l'àmbit haurà de desenvolupar-se simultàniament en una única fase.  
Condicions d'integració i connexió: El desenvolupament de la unitat d'execució haurà de preveure l'enllaç dels serveis urbanístics.  
Delimitació de l'àmbit.: D'acord amb el Pla General.  
Àrees de repartiment: Delimitades d'acord amb l'article 55.2 LUV, mitjançant la formulació d'un pla de reforma interior.  
Aprofitament tipus: L'equivalent a cada àrea de repartiment.  
VI. Criteris i objectius urbanístics i territorials  
(Art. 131.2.d de la Llei Urbanística Valenciana)  
No és procedent formular criteris i objectius urbanístics i territorials en les propostes de planejament dels concursants, per tal com es desenvoluparà sòl urbà amb ordenació detallada.  
VII. Criteris d'ordenació urbanística  
(Art. 131.2.d de la Llei Urbanística Valenciana)  
No és procedent fixar directrius i estratègies d'ordenació per tal com es desenvoluparà sòl urbà amb ordenació detallada, sense perjudici del que preveu la base IX.  
VIII. Objectius d'edificació privada  
(Art. 131.2.e de la Llei Urbanística Valenciana)  
1. S'estableix en un 80% d'obra executada d'urbanització, com a percentatge mínim per a simultaniejar la urbanització i l'edificació. En el 80% de l'obra d'urbanització han d'estar executades les esplanades i les bases d'àrids compactats, serveis urbanístics, rastells, base rígida de voreres i primera capa del paviment del ferm. Caldrà ajustar-se, a més, a allò que s'ha prescrit en l'article 3.7 de les normes urbanístiques del PGOU.  
2. Les condicions de les parcel·les edificables, el volum i la forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables.  
IX. Prescripcions tècniques dels documents d'ordenació i gestió  
(Art. 131.2.f de la Llei Urbanística Valenciana).  
Per al desenvolupament de l'àmbit s'haurà de presentar un pla de reforma interior que diferencie els terrenys que han de quedar subjectes al règim de les actuacions aïllades dels que sotmeta al règim de les actuacions integrades. En aquest sentit, el pla de reforma interior:  
- En relació amb el que disposa l'article 27 LUV constituiran àrees de repartiment uniparcel·làries les parcel·les vinculades urbanísticament a les vivendes unifamiliars, juntament amb l'àmbit vial de servei que li conferisca la condició de solar.  
- Establirà el coeficient d'edificabilitat sobre parcel·la neta resultant de l'aplicació de l'aprofitament tipus fixat pel pla general.  
- Fixarà amb detall el règim aplicable a les construccions existents, i indicarà quines queden fora d'ordenació, i la normativa transitòria d'aplicació per a les que no meresquen aquesta qualificació expressa.  
X. Admissibilitat de variants  
(Art. 131.2.g de la Llei Urbanística Valenciana i 309 ROGTU)  
1. Únicament seran admissibles les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
2. Cada aspirant a urbanitzador podrà presentar una única variant.  
3. La presentació d'una Variant respecte de l'alternativa tècnica inicial en cap cas legitimarà la presentació d'una nova proposició juridicoeconòmica.  
XI. Prescripcions tècniques del projecte urbanització  
(Art. 131.2.h de la Llei Urbanística Valenciana)   
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, i haurà de complir el que estableix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas podrà contenir determinacions sobre ordenació, règim del sòl o de l'edificació. Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.  
Els projectes d'urbanització que es presenten com a alternativa tècnica per al desenvolupament del present programa hauran d'atenir-se a les condicions establides en l'annex I.  
XII. Preu de licitació  
(Art. 286.1.h del Reglament d'Ordenació i Gestió Territorial i Urbanística).   
El preu cert de licitació, que té el caràcter de màxim i que serveix de base per al càlcul de la garantia provisional, s'estableix en 500.000,00 € (sense incloure IVA), d'acord amb el que preveu l'article 140.1 de la Llei Urbanística Valenciana.  
XIII. Terminis de desplegament i execució del programa  
(Art. 131.2.i de la Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)  
S'estableixen els següents terminis màxims per a l'execució de les següents actuacions per part de l'urbanitzador:  
Termini màxim inici selecció de l'empresari constructor, si escau: 1 mes, des de formalització del contracte Ajuntament i urbanitzador (art. 332.1.b) ROGTU.  
Remissió de comunicacions article 166 LUV: 1 mes, des de firma del contracte amb l'empresari constructor o des de formalització contracte Ajuntament i urbanitzador (art. 382 ROGTU).  
Termini màxim de presentació projecte de reparcel·lació: 6 mesos, des de la finalització del termini per a l'opció de la modalitat de retribució (art. 332.1.c) ROGTU.  
Termini màxim de presentació text refós de projecte de reparcel·lació, si escau: 2 mesos, des de la recepció del decret en què s'indiquen les modificacions que cal introduir, si escau (art. 332.1.d) ROGTU.  
Termini màxim de l'inici obra urbanitzadora: 3 mesos, des de fermesa en via administrativa del projecte de reparcel·lació (art. 332.1.e) ROGTU.  
Termini màxim de l'execució urbanització: 7 mesos, des del seu inici.  
Termini màxim edificació dels solars de l'urbanitzador obtinguts per la seua labor urbanitzadora: 2 anys des de recepció obres d'urbanització, prorrogable segons l'article 495 ROGTU.  
   
XIV. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en la legislació estatal i europea de contractació administrativa.  
XV. Solvència econòmica i financera  
(Art. 131.2.m de la Llei Urbanística Valenciana)  
La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'aquests, en el cas en què la publicació d'aquests siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
XVI. Solvència tècnica i professional  
(Art. 131.2.m de la Llei Urbanística Valenciana)  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals de l'equip tècnic i assessor de l'urbanitzador. El referit equip haurà d'estar integrat, com a mínim, per un tècnic superior competent per a la redacció del corresponent projecte i un llicenciat en Dret.  
d) Declaració que indique la mitjana anual de personal, amb menció, si escau, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent-hi els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que hi tinguen establits, i haurà de demostrar en aquest cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'un, almenys, dels seus membres.  
XVII. Garanties  
1. Els qui desitgen participar en el procediment de licitació del Programa d'Actuació Integrada per al Desenvolupament de la UE A-21 hauran de constituir, en la forma i als efectes previstos en la legislació reguladora de la contractació administrativa, una garantia provisional equivalent al 2% de l'estimació aproximada de les càrregues del programa, IVA no inclòs, la qual cosa equival a una quantia de 10.000,00 euros.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució del Programa d'Actuació Integrada de la Unitat d'Execució A-21.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que s'ha de constituir en la forma i als efectes previstos en la legislació estatal de contractació administrativa, s'estableix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà en un termini màxim de 15 dies comptadors des de la notificació a l'urbanitzador de l'acord d'aprovació i adjudicació del programa.  
La garantia provisional aportada per qui resulte adjudicatari del programa s'aplicarà a completar la garantia definitiva, que serà minorada en l'import ja assegurat per la garantia provisional.   
5. Serà procedent elevar la garantia definitiva al 20% en cas que les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
XVIII. Presentació de proposicions  
1. Lloc i termini de presentació:  
Les proposicions es presentaran al Registre General de l'Ajuntament de Borriana, plaça Major, 1, CP 12838, en horari de 09.00 a 14.00 hores, durant els quatre mesos següents a la publicació de l'anunci del concurs en el Diari Oficial de la Comunitat Valenciana.   
Si l'últim dia de presentació coincidira amb dissabte o festiu, es prorrogarà fins al primer dia hàbil següent.  
També podran presentar-se proposicions per correu, i en aquest cas l'interessat haurà d'acreditar, amb el resguard corresponent, la data d'imposició de l'enviament en l'oficina de Correus i anunciar el mateix dia a la Secretaria General de l'Ajuntament, per fax, tèlex o telegrama, la remissió de la proposició. Sense complir aquests requisits no serà admesa la proposició en el cas que es rebera fora del termini fixat a l'anunci de licitació.  
Transcorreguts, no obstant això, cinc dies següents a la indicada data sense que s'haja rebut la documentació, aquesta no serà admesa en cap cas.  
La participació en el procediment de selecció d'urbanitzador suposa l'acceptació de les bases particulars reguladores d'aquest pels aspirants.  
2. Formalitats:  
1. Els qui desitgen prendre part en la licitació hauran de presentar en el termini i lloc abans indicats les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que el represente i indicant el nom i cognoms o raó social del proponent, amb la següent documentació, en idioma castellà o valencià:  
Sobre 1. Es presentarà tancat i segellat, amb el títol de «Document u», i contindrà la següent documentació administrativa (art. 133 LUV i art. 292, 293, 296, 298 i 301 ROGTU):  
A. Si concorreguera una societat mercantil, haurà de presentar escriptura de constitució inscrita al Registre Mercantil. Si es tracta d'una agrupació d'interés urbanístic, es presentarà l'escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.  
B. Els qui compareguen o firmen proposicions en nom d'un altre o en representació d'una societat o persona jurídica, presentaran l'escriptura de poder inscrita, si escau, al Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar el DNI o fotocòpia legalitzada d'aquest.  
D. Resguard acreditatiu d'haver constituït la garantia provisional en els termes exigits en la base XVII.  
E. Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, incloent-hi el fet de trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
La justificació acreditativa de l'esmentada circumstància s'exigirà a qui serà adjudicatari del contracte amb caràcter previ a la seua adjudicació.   
F. Els documents que acrediten els requisits de solvència tècnica i professional, econòmica i financera, d'acord amb els exigits en les bases XV i XVI.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.  
H. Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4. LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'aquests extrems.  
I. Acta notarial acreditativa d'haver iniciat els tràmits (remés totes les publicacions) per a sotmetre a informació pública pel termini d'un mes els documents establits en les lletres a) i f) de l'article 126 LUV. A aquest efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi afectat i en dipositaran una còpia a la seu de l'Ajuntament, i els exposaran al públic pels seus propis mitjans, inserint un anunci en un diari no oficial d'àmplia difusió a la localitat i en el Diari Oficial de la Comunitat Valenciana, només a l'efecte de la presentació d'al·legacions.   
La remissió dels avisos de l'apartat H podrà formalitzar-se en la mateixa acta notarial d'exposició al públic de l'alternativa tècnica o en una altra de diferent destinada a aquest exclusiu fi.  
Com a màxim, la finalització de la informació pública dels documents establits en les lletres a) i f) de l'article 126 LUV es produirà dins del termini de dos mesos comptadors des de l'expiració del termini de quatre mesos fixat en l'apartat 1 d'aquesta base XVIII. Cada licitador haurà de presentar a l'Ajuntament l'acta notarial que acredite la informació pública de la seua alternativa tècnica dins dels 10 dies següents a la finalització del termini d'exposició pública d'aquesta alternativa. L'incompliment d'aquesta norma donarà lloc a la no-admissió de la proposta de programa presentada, per entendre's fora de termini.  
J. En cas de concórrer a la licitació unes quantes empreses, compromeses a la constitució d'una unió temporal, cada una haurà d'acreditar la seua personalitat jurídica i capacitat, indicarà els noms i les circumstàncies dels empresaris que subscriuen les proposicions, la participació de cada una, i designarà la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
Sobre 2. Amb el nom d'«Alternativa tècnica», que es presentarà obert i, addicionalment, en suport informàtic. Contindrà la documentació detallada en la base XIX.  
Sobre 3. Amb el nom de "Proposició juridicoeconòmica", que es presentarà així mateix tancat i segellat.   
Haurà d'incloure necessàriament la documentació arreplegada en el model de l'annex II.  
Es presentarà degudament firmada i datada.  
No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
2. Cada concursant no podrà presentar més d'una proposició, ni formular variants, amb les excepcions establides en la base X. Tampoc podrà subscriure cap proposta en unió temporal amb altres si ho ha fet individualment, o figurar en més d'una agrupació. L'incompliment d'aquestes normes donarà lloc a la no-admissió de totes les propostes de programa presentades per aquest.  
XIX. Contingut mínim del document «Alternativa tècnica».  
L'alternativa tècnica del present programa d'actuació integrada tindrà el contingut següent:  
a) Document de planejament que regule l'ordenació detallada que cal desenvolupar. En aquest cas, l'alternativa tècnica haurà d'anar acompanyada necessàriament d'un pla de reforma interior.  
b) Àmbit de l'actuació. És el de les unitats d'execució A-14.2 i A-16.4 redelimitades a partir de les UE A-14 i a-16 del vigent Pla General. No es permetrà la redelimitació de l'àmbit territorial a programar per part de l'alternativa tècnica.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si escau, els estatuts i acords socials d'aquesta.  
e) Terminis que es proposen per al desenvolupament de l'actuació, i es determinarà tant el corresponent a les obres d'urbanització com a les obres d'edificació dels solars resultants.   
f) Projecte d'urbanització.   
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si escau, dels compromisos d'edificació simultània a la urbanització que estiga disposat a assumir per damunt del mínim legal.   
h) Mesures de control de qualitat i compliment de les normes de qualitat ambiental, si escau. En tot cas, haurà d'emprar-se un 1% del PEM per a control de qualitat. Per a la recepció de l'obra per part de l'Ajuntament haurà d'adjuntar-se el document d'acceptació de les instal·lacions per part de les diferents companyies subministradores de serveis i el servei d'enllumenat públic contractat a nom de l'Ajuntament de Borriana. Igualment, haurà de certificar el director tècnic de l'obra i ratificar l'urbanitzador que totes i cada una de les parcel·les integrades en el programa disposen de tots els serveis al peu d'aquestes.  
i) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització.  
j) Estimació preliminar i general d'aquelles despeses d'urbanització variables.  
XX. Criteris d'adjudicació  
(Art. 135 LUV i 312 ROGTU)  
Els criteris que s'estableixen en les presents bases no es corresponen exactament amb cap de les previstes en l'article 312 del ROGTU, en tractar-se de sòl urbà amb ordenació detallada però que necessita un pla de reforma interior que preveja l'especial tractament de les àrees consolidades.   
L'alternativa tècnica representarà un 65% de la valoració en relació amb la proposició juridicoeconòmica, que representarà el 35% restant.  
Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:  
Alternativa tècnica (100 punts).  
a) La qualitat tècnica de l'ordenació proposada (PRI) (40 punts).   
b) La resolució adequada de la integració de l'actuació en el seu entorn i la millor estructuració de dotacions públiques i d'espais lliures (30 punts).   
c) La qualitat tècnica de les solucions proposades per a la urbanització (15 punts).  
d) El termini d'execució del programa d'actuació integrada (10 punts).  
e) Els compromisos addicionals assumits voluntàriament i a càrrec seu per l'urbanitzador (2 punts).  
f) Els mitjans per al control de cada una de les prestacions que constitueixen l'objecte del programa (2 punts).  
g) El compromís d'edificació simultània a la urbanització dels solars resultants de l'actuació per damunt d'un mínim legalment exigible (1 punt).  
Proposició juridicoeconòmica (100 punts).  
a) Import de les càrregues d'urbanització, expressat en euros per metre quadrat d'edificabilitat (50 punts).  
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient (25 punts).   
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (15 punts).  
d) Compromisos financers per a l'execució de les obligacions complementàries assumides voluntàriament i a costa seu per l'urbanitzador (10 punts).  
La puntuació mínima que ha de superar l'alternativa tècnica per a poder ser valorada la proposició juridicoeconòmica és de 50 punts.  
XXI. Adjudicació del programa  
(Art. 286.1.g del Reglament d'Ordenació i Gestió Territorial i Urbanística)  
1. Procediment i forma d'adjudicació (art. 299 ROGTU).  
A) A l'efecte de qualificar la documentació presentada, d'emetre informes sobre el seu contingut i de realitzar una proposta d'adjudicació del present programa, es constituirà una mesa de qualificació, integrada, com a mínim, per:  
a) La secretària municipal.  
b) La interventora municipal.  
c) Un tècnic municipal competent per raó de la matèria.  
d) La tècnica d'administració general adscrita a l'Àrea d'Urbanisme de l'Ajuntament.  
B) Dins del termini d'un mes comptador des de la data última de presentació de la documentació acreditativa de la informació pública de la totalitat de les alternatives tècniques, la mesa de qualificació procedirà a la qualificació del «Document u» presentat pels licitadors en sessió no pública.  
Si la mesa observara defectes o omissions esmenables en la documentació presentada podrà concedir, si ho estima convenient, un termini no superior a tres dies perquè el licitador els esmene. Si la documentació continguera defectes substancials o deficiències materials no esmenables, es rebutjarà la proposició.  
El tercer dia a aquell en què es produïsca la qualificació del «Document u» s'iniciarà el termini màxim de tres mesos per a l'emissió d'informes i nova qualificació d'aquelles alternatives tècniques i, si escau, instruments de planejament que els acompanyen, formulades per aspirants qualificats favorablement. Durant aquest període, l'Ajuntament podrà requerir als licitadors perquè, en el termini màxim de 20 dies, aclarisquen la documentació presentada, esmenen l'omesa, o completen la que siga insuficient, i se suspendran en aquest cas els terminis d'emissió d'informes.  
C) Amb un informe previ de la mesa de qualificació sobre les alternatives tècniques que han rebut una puntuació superior a la mínima fixada per la base XX, pel decret de l'Alcaldia es determinarà aquesta circumstància i es notificarà als interessats.  
D) Dins dels 10 dies següents a la data de l'esmentat decret de l'Alcaldia Presidència, la mesa de qualificació procedirà, en acte públic, a l'obertura de les proposicions juridicoeconòmiques, i s'alçarà acta. La data de l'acte d'obertura de pliques es notificarà als aspirants a urbanitzador i s'exposarà al tauler d'anuncis de l'Ajuntament.  
E) En el termini màxim d'un mes des de la data de l'obertura de les proposicions juridicoeconòmiques s'hauran d'emetre informes i nova qualificació. Durant aquest període, l'Ajuntament podrà requerir als licitadors perquè, en el termini màxim de 10 dies, aclarisquen la documentació presentada, esmenen l'omesa, o completen la que siga insuficient, i se suspendran en aquest cas els terminis d'emissió d'informes.  
F) El Ple de l'Ajuntament disposarà d'un termini de dos mesos comptadors de l'emissió d'informe de les proposicions juridicoeconòmiques per la mesa de qualificació, per a adjudicar el programa d'actuació integrada (art. 319 ROGTU).  
Amb caràcter previ a l'adopció de l'esmentat acord, es requerirà a qui vaja a ser adjudicatari perquè acredite trobar-se al corrent del compliment de les obligacions tributàries i amb la Seguretat Social imposades per les disposicions vigents.  
2. En cas de demanar-se informes de tècnics externs a l'Ajuntament, se suspendran els terminis fixats en el dispositiu anterior, amb vista a permetre la tramitació i resolució de l'expedient de contractació d'aquest servei tècnic, així com l'emissió dels informes que s'emeten en compliment de la prestació objecte del contracte administratiu. La suspensió no tindrà una duració superior a tres mesos.  
3. No es demanarà dictamen del Consell del Territori i Paisatge per a l'adjudicació del programa, per no ser preceptiu de conformitat amb l'article 136.4 LUV.  
XXII. Formalització del contracte   
1. Amb anterioritat a la formalització del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes que preveu la base XVII de les presents bases particulars, i justificarà d'alta en l'impost sobre activitats econòmiques com a promotor immobiliari de terrenys (epígraf 833.1) i compromís exprés d'assumir el pagament de les taxes per prestació de serveis urbanístics que resulten exigibles d'acord amb el que disposen les corresponents ordenances fiscals.  
2. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, i s'hi annexarà un exemplar de les bases particulars de programació.  
3. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament les assumirà l'urbanitzador.  
4. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar-ne la resolució, seguint a aquest efecte el procediment establit en la legislació estatal reguladora de la contractació administrativa.  
XXIII. Compliment  
1. El contracte s'entendrà complit amb motiu de l'adequada execució de la totalitat de les prestacions incloses en aquest, i s'extingirà una vegada l'Ajuntament haja aprovat el compte de liquidació definitiva del projecte de reparcel·lació de l'àmbit del programa d'actuació integrada.  
2. Una vegada finalitzades les obres d'urbanització, l'urbanitzador realitzarà un oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de totes els certificats d'obres, les factures emeses per l'empresari constructor, si és el cas, i la documentació que justifique el pagament efectiu de les obres.  
3. L'Ajuntament disposarà d'un termini de tres mesos per a inspeccionar les obres d'urbanització i, si escau, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional.   
A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
4. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.  
5. El termini de garantia serà de 12 mesos des del moment que s'entenguen rebudes per l'Ajuntament. Durant aquest període, el contractista respondrà dels defectes constructius que es manifesten. Finalitzat aquest període, serà procedent la devolució de les garanties prestades per l'adjudicatari.  
XXIV. Resolució   
1. Són causes de resolució del contracte les previstes en la legislació de contractes de les administracions públiques.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació dins del termini de la garantia definitiva.  
d) La no-formalització del contracte dins del termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou d'alterns en el desplegament i execució del programa d'actuació. S'entendrà produïda la inactivitat o l'abandonament quan el desplegament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la seua normal execució dins del termini. No obstant això, quan es done aquest supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies comptadors del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A aquest efecte, es requerirà que la resolució del corresponent expedient sancionador haja guanyat fermesa o posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'aquesta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè aquests puguen exercir plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjudici de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant. L'urbanitzador té dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte en acordar el programa d'actuació i que facen legalment inviable la prossecució d'aquesta, sense perjudici de les compensacions que siguen procedents, si escau, o de la possibilitat d'esmenar les seues previsions, si això fóra possible, sense desvirtuar substancialment aquestes.  
n) Incórrer el contractista, durant la vigència del contracte, en alguna de les prohibicions de contractar previstes en la legislació de contractes de les administracions públiques.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per la Llei Urbanística Valenciana.  
q) L'incompliment d'alguns dels compromisos oferits.  
r) La caducitat del programa per transcurs del termini total per a escometre'l i, si és el cas, la pròrroga.  
s) El mutu acord entre l'Ajuntament i l'urbanitzador, sense perjudici de les indemnitzacions que, si és el cas, siguen procedents en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en aquest per al seu començament.  
v) El desistiment o la suspensió del contracte per un termini superior a un any acordada per l'Ajuntament.  
3. Per a la resolució del contracte entre l'Ajuntament i l'urbanitzador serà preceptiva la prèvia emissió d'informe favorable pel Consell del Territori i el Paisatge.  
4. L'Ajuntament, en resoldre l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
5. La resolució de l'adjudicació serà acordada per l'Ajuntament, amb audiència prèvia a l'urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXV. Prerrogatives de l'administració  
(Art. 286.1.e del Reglament d'Ordenació i Gestió Territorial i Urbanística)  
L'Ajuntament té totes les prerrogatives que, en general, reconeix la legislació de contractes de les administracions públiques, entre aquestes, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'aquesta, de conformitat amb les causes, procediment i efectes establits en la LUV i en el ROGTU.  
XXVI. Jurisdicció competent  
(Art. 286.1.f del Reglament d'Ordenació i Gestió Territorial i Urbanística).  
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte administratiu especial entre l'administració i l'agent urbanitzador seleccionat en pública concurrència.  
ANNEX I  
Condicions tècniques mínimes per al desenvolupament   
del projecte d'execució de la urbanització.  
Condicionants tècnics:  
Coordinació amb les companyies subministradores. Abans de l'aprovació del projecte d'urbanització haurà d'acreditar-se la coordinació i acceptació dels serveis previstos amb/per les entitats responsables d'aquests: Iberdrola, Telefónica, Facsa, Ono, Cegas, Sindicat de Regs o el mateix Ajuntament. En particular haurà d'acreditar-se l'execució, o si és el cas innecessarietat, de les infraestructures bàsiques de les xarxes de gas i Ono, a fi de coordinar-les amb les obres de la unitat d'execució, sense sobrecost per al programa.   
Xarxa viària. Les seccions tipus dels vials s'ajustaran a les d'actuacions limítrofes i d'acord amb els criteris municipals  
La xarxa viària incorporarà les partides necessàries per a constituir els sobretalussos de sustentació de voreres o, si és el cas, els murs de contenció i delimitació dels límits de la unitat d'execució.  
La vorera mínima serà d'1,50 metres suprimint-ne amples inferiors. Els fanals dels carrers de vianants o de coexistència s'ajustaran a dissenys específics per a aquests casos.  
Els pendents transversals d'acabat dels paviments seran del 3% en calçades (bombament transversal) i de l'1,5% en voreres.  
Es compliran els criteris i limitacions establits en la normativa d'accessibilitat.  
Infraestructures i serveis. L'urbanitzador haurà de definir i executar les distintes obres del projecte d'acord amb els criteris, qualitats i abast que assenyalen els distints organismes responsables.  
Connexions. L'urbanitzador haurà de definir i executar les connexions i connexions de servei necessàries de les obres, serveis i infraestructures previstes, fins al punt i amb les condicions que fixen els distints organismes responsables, garantint l'efectiva integració amb els àmbits urbanístics limítrofs.  
Zones verdes. Serà de qualitat i disseny adequats, d'acord amb els criteris municipals seguits en actuacions semblants i recents, i incorporaran sistemes de reg automatitzat així com equips, instal·lacions i mobiliari urbà acords i compatibles amb un manteniment eficaç. S'inclourà en el pressupost, a càrrec de l'actuació, el cost del manteniment de la jardineria i instal·lacions de les zones verdes durant el període de garantia.  
Senyalització. La senyalització vertical es definirà amb pals d'alumini estriats i senyals d'alumini, segons model municipal. Incorporarà la dels encreuaments i accessos en l'entorn de la UE que siga necessària per a la seua correcta interpretació i coordinació. S'inclourà també la senyalització informativa i l'específica de carrers de coexistència o de carril bici, si és el cas.  
Aigua potable. El disseny definitiu de la xarxa i peces especials, així com dels trams de connexió que foren necessaris, s'adaptarà a les especificacions de la companyia subministradora.  
Enllumenat. A fi de caracteritzar l'actuació, es promourà un disseny específic i de qualitat adequada als objectius del sector per a aquells elements singulars que defineixen la imatge del recinte que s'ha d'urbanitzar: Fanals, mobiliari urbà, etcètera.  
Condicionants genèrics:  
\* Abans de l'aprovació del projecte d'urbanització presentarà l'urbanitzador els informes de viabilitat de les companyies subministradores, que confirmen la idoneïtat de les solucions projectades i servisquen de base al conveni que s'ha d'establir amb cada una d'aquelles, i que haurà d'aportar-se a l'Ajuntament abans del començament de l'execució de les obres (acta de comprovació del replantejament).  
\* A la vista dels compromisos de coordinació amb les esmentades companyies que acompanyen l'oferta del promotor, s'adverteix a aquesta que l'Ajuntament no admetrà supòsits de retaxació de càrregues basats en eventuals carències o omissions de les xarxes de serveis previstos respecte als que definitivament s'implanten i justifiquen en el projecte.  
\* A l'empara de les previsions de despeses generals de contracta i dels costos indirectes inherents a les partides o unitats d'obra del projecte, l'Ajuntament designarà la corresponent assistència tècnica a la direcció de les obres, a fi de garantir el correcte compliment de les condicions de la seua execució. L'esmentada assistència tècnica serà seleccionada per aquesta administració, a proposta de l'urbanitzador, i el seu cost serà a compte d'aquest últim, segons el procediment que oportunament s'establisca.  
El concurs de l'esmentada assistència tècnica serà efectiu a partir de l'acta de comprovació del replantejament.  
ANNEX II  
Proposició juridicoeconòmica. (Art. 127 LUV i 302 ROGTU)  
Model de proposició juridicoeconòmica.  
(Nom i cognoms) ..., amb el NIF núm. ..., en nom propi o representació de la (mercantil/UTE/agrupació d'interés urbanístic) domiciliada a ..., a l'efecte de notificacions al carrer ..., i CIF núm. ..., assabentat del concurs convocat per a l'adjudicació del Programa d'Actuació Integrada ..., segons l'anunci publicat en el DOCV núm. ..., de data ..., formula la present proposició per a desenvolupament de l'esmentat programa amb subjecció a les determinacions següents:  
1. Relacions entre l'urbanitzador i els propietaris  
(informació detallada a propietaris)  
1.A. Modalitat o modalitats de retribució a l'urbanitzador.   
1.B. Magnituds urbanístiques rellevants:  
- Parcel·la mínima.  
- Aprofitament subjectiu.  
- Superfície mínima de terreny per a resultar adjudicatari de parcel·la resultant o de quota indivisa.  
1.C. Import global de càrregues d'urbanització i del coeficient de canvi (expressada en tant per un i indicant el percentatge que rebrà el propietari després del pagament en terrenys i el que correspon al pagament).  
El coeficient de canvi es calcularà d'acord amb les següents dues fórmules matemàtiques, amb idèntic resultat en ambdues: (Art. 306 ROGTU)  
Ks = Cs/Vs + Cs, sent  
Ks = Coeficient de canvi  
Cs = Costos d'urbanització per metre quadrat de sòl d'origen  
Vs = Valor del metre quadrat de sòl d'origen.  
Kt = Ct/Vt + Ct, sent  
Kt = Coeficient de canvi  
Ct = Costos d'urbanització per metre quadrat de sostre  
Vt = Valor del metre quadrat de sostre sense urbanitzar  
1.D. Preu del sòl brut a efecte de canvi (expressada en metre quadrat).  
1.E. Preu del sòl i del sostre resultant.  
1.F. Possibilitat d'optar per la modalitat de retribució en diners i mode, condicions i termini per a l'exercici d'aquesta opció de retribució (art. 302.1.c ROGTU).  
1.G. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. Propietats afectes al compliment del programa (art. 127.1.b i 304 ROGTU)  
En cas que es pretenga arreplegar en el contracte que s'ha de subscriure amb aquest Ajuntament que l'aspirant a urbanitzador es compromet a afectar terrenys inclosos en l'àmbit de l'actuació, amb garantia real inscrita en el Registre de la Propietat, per a assegurar el compliment de les obligacions pròpies d'urbanitzador i l'execució dels objectius imprescindibles o complementaris del programa, haurà d'incloure la següent documentació referida a aquests terrenys:  
a) Certificat registral de domini i càrregues de data no anterior a 15 dies a la data de presentació de la proposició juridicoeconòmica.  
b) En cas que els terrenys no estiguen inscrits en el Registre de la Propietat a nom de l'aspirant a urbanitzador, s'hauran d'aportar els títols que acrediten el seu dret de propietat o les escriptures públiques atorgades amb tercers que legitimen o li atorguen poder suficient per a afectar amb caràcter real i inscriure aquesta afecció en el Registre de la Propietat.  
c) Identificació gràfica de les finques que cal afectar per mitjà de plànol cadastral.  
3. Full resum de les dades econòmiques   
(cal emplenar-lo segons art. 127.2 LUV).  
a) Pressupost de licitació obra d'urbanització (haurà de desglossar-se en les partides assenyalades en el punt 4 següent):  
b) Cost de projectes:  
c) Despeses de gestió (%):  
d) Benefici de l'urbanitzador:  
e) Càrregues d'urbanització (no inclouen indemnitzacions ni despeses variables) (art. 305 ROGTU):  
f) IVA sobre càrregues d'urbanització:   
g) Total càrregues d'urbanització, IVA inclòs:  
h) Coeficient de canvi (expressada en tant per un):  
i) Preu del sòl brut a efectes de canvi:  
j) Finançament oferit per l'urbanitzador:  
4. Desglossament del pressupost de licitació de l'obra d'urbanització (art. 303 ROGTU).  
Mesuraments i preus unitaris de les partides següents, que no inclouran l'impost sobre el valor afegit:  
Pavimentació de calçades, aparcaments, voreres i xarxa de vianants.  
Tractament dels espais lliures, incloent-hi jardineria, arbratge i ornamentació.  
Mobiliari urbà.  
Senyalització.  
Xarxes de distribució d'aigua potable, de reg i d'hidrants contra incendis.  
Xarxa de clavegueram per a aigües residuals i sistema de depuració.  
Sistema d'evacuació d'aigües pluvials.  
Xarxa de distribució d'energia elèctrica, gasificació i comunicacions.  
Xarxa d'enllumenat públic.  
Obres d'enllaç dels serveis urbanístics amb els de la xarxa primària de dotacions públiques i la resta d'obres de connexió i integració de l'actuació en el seu entorn territorial o urbà.  
Impost sobre el valor afegit.  
Borriana, 28 de maig de 2008. La cap de Secció II, l'arquitecte municipal, l'enginyer de camins municipal. Clara Aragonés Betí, Ramón Miravet Aymerich, José Luis Monfort Durán.  
Borriana, 11 de març de 2010.- L'alcalde: José R. Calpe Saera.